ደብረ ብርሃን ከተማ ሰባት ፋብሪካዎችን ተቀበለች
በአማራ ክልል ሰሜን ሸዋ ዞን ደብረ ብርሃን ከተማ ለሚገነቡ ሰባት ፋብሪካዎች የመሠረተ ድንጋይ ተቀመጠ፡፡ ባለፈው ዓርብ የአማራ ክልል ፕሬዚዳንት አቶ ገዱ አንዳርጋቸውና የንግድ ሚኒስትሩ አቶ አህመድ አብተው በተገኙበት፣ በውጭና በአገር በቀል ኩባንያዎች ለሚገነቡ ፋብሪካዎች ነው የመሠረተ ድንጋይ የተቀመጠው፡፡የመሠረተ ድንጋይ የተቀመጠላቸው ኩባንያዎች ግንባታቸውን የሚያካሂዱት በደብረ ብርሃን ከተማ በተከለሉ ሦስት ኢንዱስትሪ ዞኖች ውስጥ ነው፡፡ የቱርኩ ማይሹ በ1.2 ቢሊዮን ብር የጫማና ቆዳ ውጤቶች ፋብሪካ ለመገንባት ዝግጅቱን አጠናቋል፡፡ ጁኒፐር ግላስ ኢንዱስትሪ በ900 ሚሊዮን ብር የጠርሙስ ፋብሪካ ግንባታውን በሚቀጥለው ሳምንት እንደሚጀምር በወቅቱ ተገልጿል፡፡ከእነዚህ በተጨማሪ ቲጂቲ ትራክተር መገጣጠሚያ በ59 ሚሊዮን ብር፣ ተገኔ ሙሉ ፐልፕና ወረቀት ፋብሪካ በ73.4 ሚሊዮን ብር፣ ራህማ ኑርዬ ፒቪሲ ፋብሪካ በ42 ሚሊዮን ብር፣ ሙሉነህ ጎሳዬ መድኃኒት ፋብሪካ በ69 ሚሊዮን ብር፣ ፒቲአይቲ ብረታ ብረት ፋብሪካ በ85.2 ሚሊዮን ብር ለሚገነቧቸው ፋብሪካዎች የመሠረት ድንጋይ ተቀምጦላቸዋል፡፡ከደብረ ብርሃን በተገኘው መረጃ መሠረት የኢንዱስትሪ ሚኒስትሩ አቶ አህመድ አብተው፣ ለእነዚህ ፋብሪካዎች የሚሆን ኤሌክትሪክ ኃይል ለማቅረብ ራሱን የቻለ ኤሌክትሪክ ማከፋፈያና ማሰራጫ ጣቢያ ይገነባል ማለታቸው ታውቋል፡፡ከእነዚህ ውስጥ የጠርሙስ ፋብሪካ የሚገነባው ጁኒፐር ግላስ በራሱ ወጪ የኤሌክትሪክ ኃይል ማከፋፈያ (ሰብስቴሽን) እንደሚገነባና መንግሥት ፕሮጀክቱ ሲጠናቀቅ የሚፈልገውን አሥር ሜጋ ዋት ኤሌክትሪክ እንደሚያቀርብለት በወቅቱ ተገልጿል፡፡ደብረ ብርሃን ከተማ ለአዲስ አበባ ከተማ ቅርብ ከመሆኗ በተጨማሪ፣ ለኢንዱስትሪ የሚሆኑ ምርቶች እንዲሁም የሰው ኃይል ያላት በመሆኑ የኢንቨስተሮችን ትኩረት እየሳበች መሆኑ እየተነገረ ነው፡፡ እነዚህ ፋብሪካዎች የአማራ ክልል በተመረጡ ከተሞች የኢንዱስትሪ ዞኖች በማቋቋም ማኑፋክቸሪንግ ኢንዱስትሪ ዘርፉን ለማስፋፋት የያዘው ዕቅድ አካል መሆኑ ታውቋል፡፡ከዚህ ቀድሞ ዳሸን ቢራ፣ ሐበሻ ቢራና የተለያዩ አልኮል መጠጦችን ጨምሮ በርካታ የጨርቃ ጨርቅ፣ የብረታ ብረትና የምግብ ኢንዱስትሪዎች ኢንቨስትመንት ውስጥ ገብተዋል፡፡